《宿长山寺二首 其一》
宋代·刘弇

苍山两蟠虬，杰势分夭矫。不缘事幽寻，兹地终难到。

破暝紫烟生，写谷清樾好。村长下牛羊，云绽入归鸟。

松风卷孤磬，夜半秋声小。客怀方未央，千里漫白道。

庭树一鸟惊，愁看楚天晓。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。